ພິທີໄຂງານວາງສະແດງ
ພາບ:TTXVN
ວັນທີ 10/7, ທີ່ ຫໍວັດທະນະທຳ ເມືອງ Dongdaemun ນະຄອນຫລວງ ເຊີອູນ ປະເທດ ສເກົາຫລີ ໄດ້ຈັດງານວາງສະແດງຮູບພາບກ່ຽວກັບທະເລຕາເວັນອອກ. ນີ້ແມ່ນການເຄື່ອນໄຫວ ໂດຍສະມາຄົມຄອບຄົວວັດທະນະທຳເປັນຫລາຍຮູບຫລາຍແບບ ຫວຽດນາມ ສເກົາຫລີ ສົມທົບກັບສູນຂົວຕໍ່ວັດທະນະທຳຫວຽດນາມ ຢູ່ ສເກົາຫລີ ຈັດຕັ້ງຂຶ້ນ ໃນຂອບເຂດລາຍການ “ວັນວັດທະນະທຳ ຫວຽດນາມ ຄັ້ງທີ 2”. ກ່າວຄຳເຫັນໄຂງານວາງສະແດງ, ທ່ານ Lee Min Keon, ປະທານສະມາຄົມຄອບຄົວວັດທະນະທຳເປັນຫລາຍຮູບຫລາຍແບບ ຫວຽດນາມ - ສເກົາຫລີ ຢູ່ ສເກົາຫລີ ໄດ້ຊີ້ແຈ້ງວ່າ: ທະເລຕາເວັນອອກ ແມ່ນເສັ້ນທາງການເດີນທະເລສາກົນທີ່ສຳຄັນ ສຳລັບທຸກປະເທດຢູ່ພາຍໃນ ແລະ ນອກພາກພື້ນ ສະນັ້ນ ເລື່ອງຈີນ ກໍ່ສ້າງເກາະທຽມຢ່າງຜິດກົດໝາຍ ແລະ ມີການເຄື່ອນໄຫວດ້ານການທະຫານຢູ່ເຂດນີ້ ແມ່ນ ສາຍເຫດກໍ່ຄວາມເຄັ່ງຕຶງ, ກະທົບຢ່າງຫຍໍ້ທໍ້ເຖິງສັນຕິພາບ, ສະຖຽນລະພາບ ແລະ ຄວາມປອດໄພໃນການເດີນເຮືອຢູ່ເຂດນີ້. ທ່ານ Lee Min Keon ເນັ້ນຫນັກວ່າ ຜ່ານງານວາງສະແດງຮູບພາບຄັ້ງນີ້, ຄະນະຈັດຕັ້ງຢາກແນະນຳກ່ຽວກັບອະທິປະໄຕເຂດທະເລໝູ່ເກາະຂອງຫວຽດນາມ, ກ່ຽວກັບບັນດາການກະທຳຢ່າງຜິດກົດໝາຍຂອງຈີນຢູ່ທະເລຕາເວັນອອກຢ່າງຈະແຈ້ງກວ່າ. ຜ່ານນັ້ນ ເຮັດໃຫ້ຜູ້ຊົມມີວິໄສທັດໂດຍກົງກ່ຽວກັບທຸກສິ່ງທຸກຢ່າງທີ່ພວມດຳເນີນຢູ່ທະເລຕາເວັນອອກ ພິເສດແມ່ນການປ່ຽນແປງສະພາບເດີມຂອງຫາດດອນຫີນຢູ່ໝູ່ເກາະຮ່ວາງຊາ ແລະ ເຈື່ອງຊາຂອງຫວຽດນາມ. ຄະນະຈັດຕັ້ງກໍປາດຖະຫນາຢາກປະກອບສຽງເວົ້າຕື່ມອີກພ້ອມກັບຫາງສຽງເພື່ອຮຽກຮ້ອງຢຸດຕິການກະທຳກໍ່ສ້າງເກາະຢ່າງຜິດກົດໝາຍຢູ່ທະເລຕາເວັນອອກ.
ນີ້ແມ່ນການວາງສະແດງຮູບພາບກ່ຽວກັບທະເລຕາເວັນອອກຄັ້ງທີ 7 ດຳເນີນໄປຢູ່ ສເກົາຫລີ, ໃນນັ້ນ ວາງສະແດງ ຮູບພາບ 50 ແຜ່ນ ດ້ວຍ 6 ຫົວຂໍ້ ລວມມີບັນດາຮູບພາບເອກະສານປະຫວັດສາດຢັ້ງຢືນອະທິປະໄຕຂອງຫວຽດນາມ ສຳລັບໝູ່ເກາະຮ່ວາງຊາ ແລະ ເຈື່ອງຊາ, ຮູບພາບຈີນ ປ່ຽນແປງສະພາບເດີມ, ກໍ່ສ້າງເກາະທຽມຢ່າງຜິດກົດໝາຍ ແລະ ຍູ້ແຮງການນຳໃຊ້ການທະຫານຢູ່ບັນດາເກາະຊື່ງຈີນຢືດຄອງ ຂອງຫວຽດນາມ ຢ່າງຜິດກົດໝາຍ ຢູ່ ທະເລຕາເວັນອອກ, ຮູບພາບກ່ຽວກັບຂະບວນການຂອງປະຊາຄົມຊາວຫວຽດນາມ ຢູ່ ຕ່າງປະເທດ ຄັດຄ້ານການກະທຳຢ່າງຜິດກົດໝາຍຂອງຈີນ, ລະເມີດອະທິປະໄຕເຂດທະເລໝູ່ເກາະຂອງຫວຽດນາມ ແລະ ຮູບພາບການເຄື່ອນໄຫວຮັບປະກັນຄວາມເສລີໃນການເດີນເຮືອຢູ່ທະເລຕາເວັນອອກ.
(ແຫຼ່ງຄັດຈາກ VOV)